Baba L geopereer, toestand steeds ernstigBaba L Die tweejarige dogtertjie wat glo deur haar ma en dié se kêrel mishandel is, se toestand is steeds ernstig nadat sy Vrydag in die Steve Biko-hospitaal geopereer is. Volgens ŉ familielid is Baba L, soos sy in die media gedoop is aangesien sy volgens wet nie geïdentifiseer mag word nie, Vrydag geopereer waartydens ŉ voedingspyp in haar maag en ŉ asemhalingspyp in haar keel geplaas is. Baba L het glo erge infeksie in haar longe en is daar steeds ŉ gaatjie in haar pankreas. Die familielid sê Baba L se toestand is steeds ernstig en het ŉ beroep gedoen op mense om steeds vir die tweejarige te bid. Baba L se 20-jarige ma en dié se 36-jarige kêrel sal intussen Dinsdag in die Pretoria-Noord-landdroshof om borg aansoek doen. Hulle het Maandag 6 Januarie vlugtig in die hof verskyn en die saak is uitgestel. Baba L se ma het onbedaarlik gehuil tydens die verskyning. Die twee is op Saterdag 4 Januarie by die Steve Biko-hospitaal in hegtenis geneem waar Baba L behandel word. Baba L is op Oujaarsdag in die Steve Biko-hospitaal opgeneem nadat sy inmekaargesak het. Volgens die polisie is Baba L op 16 Desember in die sorg van die kêrel gelos en is sy beseer. Sy is weer op 27 Desember in die kêrel se sorg gelos en het sy glo van ŉ wasmasjien af geval waarna sy na ŉ hospitaal geneem is vir behandeling. Sy is weer op Oujaarsdag na die hospitaal geneem waarna ‘n dokter haar ondersoek en die polisie ontbied het. Sy het ernstige kop- en lyfbeserings opgedoen waaronder gebreekte ribbes, ŉ skedelbreuk, bloeding op die brein en gaatjies in haar pankreas en niere. Lees al die berigte oor Baba L op Maroela Media.